Studente by Fort Klapperkop aangeval | Maroela Media
Die uitsig by Fort Klapperkop in die aand. Foto: Hi-Risk Unit
Elaine Samons, een van die slagoffers se ma, het Woensdag aan Maroela Media gesê haar dogter, twee vriendinne en twee vriende, almal studente aan die Tshwane Universiteit van Tegnologie (TUT) en tussen 19 en 20 jaar oud, is Vrydagaand in die Fort Klapperkop-natuurreservaat in Groenkloof aangeval.
"My dogter en van die ander vriende was nog nie daar gewees nie en wou gaan kyk hoe dit daar lyk. Hulle was van plan om eerste daar te stop, waarna hulle elders verder sou gaan kuier het," het Samons gesê.
Die groep vriende het omstreeks 20:00 in twee voertuie by die natuurreservaat ingery en by een van die uitkykpunte stilgehou.
"Hulle het skaars uitgeklim en op die bankies gaan sit om na die stad se liggies te kyk toe hulle deur ses mans aangeval is. Die mans was gewapen met 'n vuurwapen, messe, skoktoestelle en 'n knopkierie," het Samons gesê.
Die aanvallers het die studente hardhandig behandel en gedwing om al die besittings wat hulle by hulle gehad het asook dié in hul voertuie aan hulle te oordhandig.
"Hulle het alles van die kinders gevat, selfs hul skoene. Daar was onder meer komberse, klere en 'n gholfstok in die voertuie wat hulle ook gevat het en almal se beursies, juweliersware en selfone is ook gesteel. Die kinders is letterlik daar weg net met die klere aan hul lywe."
Volgens Samons is die twee jong mans en haar dogter tydens die voorval aangerand, maar niemand van hulle het mediese behandeling nodig gehad nie. "Hulle is almal wel erg getraumatiseerd en moes berading ontvang."
Samons verduidelik die verdagtes het ná hul rooftog, "wat soos 'n ewigheid gevoel het maar sowat tien minute geduur het", die studente terug in hul voertuie gedwing en hulle verjaag deur die voertuie met klippe te gooi.
Die groep vriende is van daar direk na die Brooklyn-polisiestasie om die voorval aan te meld. Hulle is kaalvoet by die stasie in, maar is glo daar weggewys en aangesê om die saak by die Sunnyside-polisie aan te meld in wie se polisiëringsgebied die reservaat val. Hulle was te getraumatiseerd en het Saterdag met die hulp van hul ouers aangedring dat die Brooklyn-polisiestasie 'n saak van roof aanhangig maak. Die saak is vandaar na die Sunnyside-polisie oorgeplaas vir verdere ondersoek.
Kapt. Daniel Mavimbela, woordvoerder van die Sunnyside-polisie, het Woensdag aan Maroela Media bevestig 'n saak van roof word ondersoek. Niemand is nog in verband met die voorval in hegtenis geneem nie.
"Fort Klapperkop is 'n probleempunt en die polisie doen gereeld daar patrollies om sigbaarheid te verseker. Die bergagtige terrein bied egter uitdagings. Die polisie doen 'n beroep op besoekers om versigtig daar te wees en nie die reservaat in die aand te besoek nie," het Mavimbela gesê.
Kapt. Colette Weilbach, woordvoerder van die Brooklyn-polisie, het aan Maroela Media gesê 'n interne ondersoek is van stapel gestuur waarom die groep vriende Vrydagaand by die stasie weggewys is en nie dadelik gehelp is nie.
"Die polisie mag nie klaers wegwys nie. 'n Klaer kan 'n saak by enige polisiestasie aanhangig maak. Sake sal van daar na die betrokke polisiestasie oorgeplaas word wat dit verder sal ondersoek," het Weilbach gesê.
Samons het gesê die Sunnyside- en Brooklyn-polisie het reeds intussen met hulle in verbinding getree en die groep vriende se verklarings behoort binnekort afgeneem te word.
"Ons is Saterdag terug na die toneel. Skaars 30 m van waar die kinders aangeval is, is daar verskeie bankkaarte, kledingstukke en goed wat gesteel is, gevind. Daardie is beslis 'n probleemgebied wat al vele slagoffers geëis het. Ons wil net hê die polisie moet ingryp en terselfde tyd ander mense ook waarsku om ten alle tye daar versigtig te wees," het Samons gesê.
Shaun Wilkinson, die raadslid van die omgewing waarin die reservaat val, het aan Maroela Media gesê die terrein behoort aan die Tshwane-metro.
"Veiligheid in die aande is 'n groot probleem en die metro gebruik die dienste van die polisie, metropolisie en veiligheidsmaatskappye om die gebied te probeer beveilig," het Wilkinson gesê.
Hy het gesê daar was Dinsdag 'n lang vergadering met die plaaslike LUR van omgewingsake waartydens daar besluit is om dringend 'n werkbare oplossing te vind vir die vlaag aanvalle by die reservaat die afgelope tyd.
"Veiligheid is die grootse behoefte en geniet die hoogste prioriteit. Daar is egter begrotingsprobleme om in gedagte te hou. Die gebied is al goed gefynkam. Daar is nêrens 'n spesifieke nes waar die aanvallers permanent bly nie. Ons vermoed hulle word deur die dag daar afgelaai en kruip dan in die gebied weg totdat hulle ná sononder op hul slagoffers toesak," het hy gesê.
Hy het gesê 'n vergadering word Vrydag met alle rolspelers en die gemeenskap gehou om oplossings vir die aanvalle te probeer vind. "Een van moontlikhede wat bespreek gaan word, is om die reservaat saans te sluit en slegs deur die dag vir besoekers oop te maak," het hy gesê.
Sleg dat jy by polisie stasie weggewys word mens soek hulp wat nou
Teen die tyd behoort almal te weet jy gaan nie na n plek as jy Nie gewapen is nie. Man of vrou dit is vir moeilikheid soek.
Selfs toe ek op skool was het almal geweet jy stop nie daar nie, en dit is al 20 jaar terug
Is dit wys om in hierdie land na n reservaat met so n reputasie te gaan? Beslis nie.
Rudolph en Jaco ek stem saam met julle. Dis eerstens nie 'n plek om te wees nie, tweedens nie in die nag nie, derdens nie in hierdie wilde en gevaarlike tyd van SA nie. Jy is nerens meer veilig nie.